
భోపాల్ : మధ్యప్రదేశ్ ప్రభుత్వం సంచలన నిర్ణయం తీసుకుంది. సెప్టెంబరు నుంచి రోగులకు జ్యోతిషం, వాస్తు, హస్త సాముద్రికం, వేదపరమైన కర్మకాండలను సూచించేవారి సేవలను రోగులకు అందజేయబోతోంది. ఈ రంగాల్లో నిపుణులతో ప్రత్యేకంగా ఆస్ట్రాలజీ ఔట్ పేషెంట్ డిపార్ట్మెంట్లను ఏర్పాటు చేసేందుకు ముమ్మరంగా ప్రయత్నిస్తోంది. మహర్షి పతంజలి సంస్కృత సంస్థాన్ డైరెక్టర్ పీఆర్ తివారి తెలిపిన వివరాల ప్రకారం...మధ్యప్రదేశ్ ప్రభుత్వ ఆధ్వర్యంలోని మహర్షి పతంజలి సంస్కృత సంస్థాన్ సహకారంతో ఈ డిపార్ట్మెంట్లను నడుపుతారు. జ్యోతిషం, వాస్తు, హస్త సాముద్రికం, వేదపరమైన కర్మకాండలను సూచించేవారు ఈ డిపార్ట్మెంట్లలోని రోగులకు వారంలో రెండు రోజుల పాటు సేవలను అందజేస్తారు. రోజుకు సుమారు 4 గంటల వరకు ఈ సేవలను అందజేస్తారు. రోగుల చేతుల్లోని రేఖలను, వారి జాతక చక్రాలను పరిశీలించి తగిన సలహాలు ఇస్తారు.జ్యోతిషపరమైన సలహాలు కావాలనుకునేవారు రూ.5 చెల్లించి, రిజిస్ట్రేషన్ చేయించుకోవలసి ఉంటుంది. జ్యోతిషం గుడ్డి నమ్మకం కాదని, శాస్త్రీయతగలదని చెప్పేందుకు ఈ చర్య దోహదపడుతుందని తివారీ చెప్పారు.

bhopal : madhyapradesh prabhutvam sanchalana nirnayam teesukundi. septembaru nunchi rogulaku jyotisham, vaastu, hasta saamudrikam, vedaparamaina karmakandalanu suchinchevaari sevalanu rogulaku andajeyabotondi. ee rangaallo nipunulatho pratyekamgaa australogy out patint departmentlanu erpaatu chesenduku mummaramgaa prayatnistondi. maharshi patanjali samskruta samsthan director pr tivaari telipina vivaraala prakaaram...madhyapradesh prabhutva aadhvaryamloni maharshi patanjali samskruta samsthan sahakaaramtho ee departmentlanu naduputaaru. jyotisham, vaastu, hasta saamudrikam, vedaparamaina karmakandalanu suchinchevaaru ee departmentlaloni rogulaku vaaramlo rendu rojula paatu sevalanu andajestaaru. rojuku sumaru 4 gantala varaku ee sevalanu andajestaaru. rogula chetulloni rekhalanu, vaari jaataka chakraalanu pariseelinchi tagina salahalu istaaru.jyotishaparamaina salahalu kavalanukunevaru roo.5 chellinchi, resistration cheyinchukovalasi untundi. jyotisham guddi nammakam kaadani, saastreeyatagaladani cheppenduku ee charya dohadapadutundani tivaari cheppaaru.